Source: https://beta.e-justice.europa.eu/16/HU/national_justice_systems?ROMANIA&action=printMS&member=1
Timestamp: 2019-09-20 22:32:07
Document Index: 32244562

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

A portál e szakasza áttekintést nyújt Románia bíróságairól.
A romániai bírósági rendszer alapelveit, felépítését és szervezetét a román alkotmány és a bíróságok szervezetéről szóló 304/2004. sz. törvény határozza meg.
A bírósági rendszer az alábbi bíróságokból épül fel:
Legfelsőbb Semmítő- és Ítélőszék;
fellebbviteli bíróságok;
törvényszékek;
szakosított törvényszékek;
körzeti bíróságok, valamint
katonai bíróságok.
A bíróságok hierarchiája
A Legfelsőbb Semmítő- és Ítélőszék Románia legfelsőbb bíróságaként működik. Gondoskodik a jogszabályok egyéb bíróságok általi egységes értelmezéséről és alkalmazásáról.
A 15 fellebbviteli bíróság illetékességi területén törvényszékek és szakosított törvényszékek működnek.
A 42 törvényszék a megyék szintjén, valamint Bukarestben került felállításra, székhelyük főszabály szerint a megyeszékhelyeken található.
A 4 szakosított törvényszék a gyermekeket érintő és családjogi ügyek, illetve a kereskedelmi ügyek elbírálására létrehozott különleges bíróságként működik (1, illetve 3).
A törvényszékek illetékességi területén 176 körzeti bíróság működik.
A 42 törvényszék mindegyikének illetékességi területén több bíróság végez igazságszolgáltatási tevékenységet.
A 176 működő bíróság mindegyike megyei szinten, illetve Bukarest kerületeiben került felállításra.
Az egyes bíróságokat az irányítási jogkörrel felruházott elnök vezeti. A bíróságok szakosított kollégiumait a kollégium elnöke vezeti. A bíróság irányításával kapcsolatos általános kérdésekről minden bíróságon egy-egy vezető bizottság határoz.
A katonai bíróságok a következők: 4 katonai törvényszék, bukaresti területi katonai törvényszék és bukaresti katonai fellebbviteli bíróság. Minden katonai törvényszék a katonai egységek jogállásával rendelkezik.
A Magisztratúra Legfelsőbb Tanácsa a bírák függetlenségét garantáló alkotmányos szerv. Gondoskodik továbbá a jogszabályok, valamint az alkalmassági és szakmai etikai követelmények betartásáról a bírói és az ügyészi hivatás gyakorlása során.
Az igazságügyi minisztérium hozzájárul a bírósági rendszer megfelelő működéséhez, biztosítja az igazságszolgáltatás mint közszolgáltatás megfelelő feltételekkel történő működését, valamint védelmezi a jogrendet, az állampolgárok jogait és szabadságait.
A romániai Jogalkotási Tanács által üzemeltetett és fenntartott romániai jogi adatbázis az összes romániai jogszabályt tartalmazza (törvények, kormányrendeletek, kormányhatározatok stb.).
Ingyenes-e a jogi adatbázishoz való hozzáférés?
Igen, a jogi adatbázishoz való hozzáférés ingyenes.
Az igazságszolgáltatás szervezete – Románia
A hatáskörrel és illetékességgel rendelkező bíróság megtalálása
Utolsó frissítés: 10/02/2016